Og politiet mener, at droneudstyret fra Danmark skulle bruges til kamphandlinger mod terrororganisationens modstandere.

Ledende rolle hos Islamisk Stat

Dansk-libanesiske Basil Hassan kom i 2016 på USA’s terrorliste for “specielt udpegede globale terrorister.”

Ifølge USA’s udenrigsministerium har den 31-årige haft en ledende rolle hos Islamisk Stat, hvor han planlagde operationer uden for de områder, som terrorbevægelsen kontrollerede.

Basil Hassan har været internationalt efterlyst siden februar 2013, hvor han forklædte sig som et postbud i forsøget på at slå Lars Hedegaard ihjel.

Han lod, som om han ville aflevere en pakke til islamkritikeren, og da Hedegaard åbnede døren, affyrede han skud, der ramte lige forbi.

Ifølge politiet flygtede Basil Hassan efterfølgende til Libanon og senere Syrien, hvor han tilsluttede sig Islamisk Stat.

I september 2014 blev Basil Hassan dog anholdt i Tyrkiet, men sammen med en række andre fanger fra Islamisk Stat blev han angiveligt udleveret til IS i bytte for flere tyrkere, som terrororganisationen havde taget til fange.

Fangeudvekslingen skabte stor debat i Danmark, fordi danske myndigheder på det tidspunkt var i dialog med de tyrkiske om en eventuel udlevering til Danmark.

Sidste år blev Basil Hassan i flere medier meldt dræbt i Syrien. Oplysningerne er aldrig blevet officielt bekræftet.

Læs også : Terrormistænkt underviser på erhvervsakademi

Basil Hassan, født Mohammed Basil El-Cheikh Født 24. maj 1987 Student fra Frederiksberg Gymnasium i 2006 Uddannet ingeniør Optræder i lækkede dokumenter fra Islamisk Stat

Fire hovedmistænkte i sagen

Dansk Politi mistænker lige nu fire personer for at være en del af det terrornetværk, som hjalp med at få droneudstyr til Islamisk Stat.

I september sidste år blev en 29-årig mand fra Brøndby Strand varetægtsfængslet for at have købt og sendt dronedele til Tyrkiet, hvor en 32-årig dansk-tyrker ifølge politiet tog imod.

Den 32-årig har efter politiets opfattelse stået for at transportere delene videre til Islamisk Stat i Syrien. Han blev fængslet in absentia, fordi han ifølge politiet befinder sig i Tyrkiet.

- Vi har beslaglagt computere, professionelt droneudstyr og kameraer, fortalte chefpolitiinspektør i Københavns Politi Jørgen Skov på et pressemøde efter anholdelserne i 2017.

Politiet har ifølge DR Nyheders oplysninger i flere år efterforsket netværket og sagen, der har ført til anholdelsen af to 29-årige mænd i dag. Hvilken rolle de præcis har haft i netværket, er fortsat uvist.

En kvinde er også sigtet for at have en rolle i netværket.